b'\n_START_ARTICLE_\nGrad Vodri\xc5\xbe\n_START_SECTION_\nZgodovina\n_START_PARAGRAPH_\nZgrajen je bil na za\xc4\x8detku 14. stoletja, v pisnih virih pa je prvi\xc4\x8d omenjen leta 1338 kot "Widerdriezz", ko so si ga bratje Henrik, Bertold in Friderik Hebenstreit razdelili na tri dele. Posest je bila fevd oglejskega patriarha. Njegov naslednji lastnik je bil Henrik Vitanjski. Leta 1436 pa je pre\xc5\xa1el pod habsbur\xc5\xa1ko lastni\xc5\xa1tvo, saj so ga takratni trije neplemi\xc5\xa1ki lastniki prodali nadvojvodi Frideriku. Habsbur\xc5\xbeani so ga kot de\xc5\xbeelnokne\xc5\xbeji fevd podelili Hansu Ungnadu. Nato je grad od leta 1564 posedoval Erazem Gall. \xc5\xa0e pred letom 1629 je bil v rokah Joahima pl. Ruessa, in nato baronov Teuffenbachov. Ti so ga leta 1727 prodali baronu Janezu Jo\xc5\xbeefu Gabelkhovnu. Konec 18. stoletja je gospostvo in grad hitro menjavalo lastnike, pri \xc4\x8demer je grad po\xc4\x8dasi propadal in konec stoletja ve\xc4\x8d ni bil poseljen._NEWLINE_Grajski kompleks ima grajsko kapelo, ki je bila postavljena okoli 15. stoletja ob severnem obrambnem zidu, prvotna kapela pa se je nahajala v stanovanjskem delu gradu. Grad Vodri\xc5\xbe naj bi pogorel leta 1766 in bil nato tudi opu\xc5\xa1\xc4\x8den._NEWLINE_Je ena najmogo\xc4\x8dnej\xc5\xa1ih grajskih razvalin na ozemlju dana\xc5\xa1nje Slovenije in kot tak zavarovan kot kulturni spomenik dr\xc5\xbeavnega pomena.'